ธุรกรรมการเงินอิเล็กทรอนิกส์พุ่งพรวด
ประชาชนแห่ใช้ธุรกรรมการเงินไตรมาส 4 ปี 2555 พุ่ง 509 ล้านรายการ เพิ่ม 30.49%
26 มี.ค. 2556

ประชาชนแห่ใช้ธุรกรรมการเงินไตรมาส 4 ปี 2555 พุ่ง 509 ล้านรายการ เพิ่ม 30.49% 
สายระบบการชำระเงิน ธนาคารแห่งประเทศไทย (ธปท.) รายงานภาพรวมธุรกรรมการชำระเงิน ผ่านระบบการชำระเงิน และช่องทางต่างๆ ในช่วงไตรมาส4 ปี 2555 ที่ผ่านมา ว่า มีจำนวน 509.97 ล้านรายการ เพิ่มขึ้น 30.49% คิดเป็นมูลค่า 75.98 ล้านล้านบาท เพิ่มขึ้น 13.1%
ทั้งนี้ ช่องทางการชำระเงินที่มีปริมาณการทำธุรกรรมเป็นสัดส่วนสูงที่สุด 3 อันดับแรก ได้แก่ เครื่องทำรายการอัตโนมัติ ซึ่งคิดเป็นสัดส่วน 39.9%เครื่องรับบัตร 39.6% เครือข่ายอินเทอร์เน็ต 14.5% 
ขณะที่ปริมาณการใช้เช็คมีอัตราการขยายตัว 17.81% และปริมาณการใช้บริการการชำระเงินทางอิเล็กทรอนิกส์ (ePayments ) ซึ่งไม่รวมธุรกรรมบาทเน็ต (BAHTNET) ระหว่างสถาบันการเงิน มีอัตราการขยายตัว 34.72% 
สำหรับบริการเงินอิเล็กทรอนิกส์ที่เป็นบริการ ePayments ที่มีอัตราการขยายตัวสูงสุดอยู่ที่ 69.33% ส่วนการโอนเงินเพื่อลูกค้าผ่าน BAHTNET มีอัตราการขยายตัวต่ำสุดที่ 12.2% โดยในเชิงมูลค่าการใช้ ePayments ต่อการใช้เช็ค มีสัดส่วนอยู่ที่ประมาณ 77:23 
มูลค่าการทำธุรกรรม ePayments ทุกประเภทมีอัตราการขยายตัวเพิ่มขึ้นจากช่วงเดียวกันของปีก่อน แบ่งเป็นการใช้ช่องทางบริการเงินอิเล็กทรอนิกส์มีการขยายตัวสูงที่สุด 77.29% ซึ่งเพิ่มขึ้นตามพฤติกรรมของผู้บริโภคที่เปลี่ยนมามีแนวโน้มการใช้บริการเงินอิเล็กทรอนิกส์มากขึ้น
ขณะที่ช่องทางธนาคารทางโทรศัพท์ (Telephone Banking) และการผ่านสาขาธนาคาร (Office Banking) นั้น ถือว่าเป็นช่องทางที่ได้รับความสำคัญลดลงเรื่อยๆ เนื่องจากพฤติกรรมของผู้ใช้บริการที่เปลี่ยนแปลงไป หันมาทำธุรกรรมผ่านโทรศัพท์มือถือ หรือเครือข่ายอินเทอร์เน็ต เนื่องจากมีความสะดวกกว่า ทำให้สถาบันการเงินต่างๆ หันมาลงทุนพัฒนาการให้บริการผ่านระบบอิเล็กทรอนิกส์มากขึ้น